Ettepanek: NÕUKOGU OTSUS ÜRO Euroopa Majanduskomisjoni eeskirja nr 41 „Ühtsed sätted, mis käsitlevad mootorrataste tüübikinnitust seoses müraga” kohaldamise kohta /* COM/2013/0307 final - 2013/0159 (NLE) */





SELETUSKIRI 1. ETTEPANEKU TAUST · Ettepaneku põhjused ja eesmärgid Rahvusvahelisel tasandil töötab ÜRO Euroopa Majanduskomisjon (UNECE) välja ühtlustatud nõudeid, mis on ette nähtud selleks, et kaotada tehnilised tõkked mootorsõidukikaubanduselt riikide vahel, kes on osalised ÜRO Euroopa Majanduskomisjoni kokkuleppes, milles käsitletakse ratassõidukile ning sellele paigaldatavatele ja/või sellel kasutatavatele seadmetele ja osadele ühtsete tehnonõuete kehtestamist ja nende nõuete alusel väljastatud tunnistuste vastastikust tunnustamist („1958. aasta muudetud kokkulepe”)[1], ning et tagada niisuguste sõidukite kõrge tervise-, ohutus- ja keskkonnakaitse tase. ÜRO Euroopa Majanduskomisjoni eeskiri nr 41 „Ühtsed sätted, mis käsitlevad mootorrataste tüübikinnitust seoses müraga”[2] (edaspidi „UNECE eeskiri nr 41”) viidi hiljuti samasugusele keskkonnakaitse tasemele, nagu saavutatakse liidu tüübikinnituseeskirjadega, ning nüüd on liidul võimalik hakata kohaldama UNECE eeskirja. Eeskirja eesmärk on kehtestada samaväärsed sätted mootorrataste müra ohjeldamiseks ja selgitada selliste sõidukite seisumüra mõõtmise katset. ELis on Euroopa Parlamendi ja nõukogu direktiivi 2002/24/EÜ (kahe- või kolmerattaliste mootorsõidukite tüübikinnituse kohta)[3] I lisas, milles viidatakse direktiivi 97/24/EÜ (kahe- või kolmerattaliste mootorsõidukite teatavate osade ja omaduste kohta)[4] I lisa 9. peatükile, ette nähtud, et kahe- ja kolmerattaliste sõidukite tüübikinnitusel peab mõõtmismenetlus ja müratase vastama I lisale. Nüüd, mil UNECE eeskirja nr 41 versioon 4 on jõustunud, on asjakohane, et liit hakkaks kohaldama kõnealust eeskirja. Nõukogu otsusega antakse komisjonile volitus teatada Euroopa Liidu nimel UNECE eeskirja nr 41 kohaldamisest. · Üldine taust Direktiivi 97/24/EÜ I lisa 9. peatükis on sätestatud kahe- ja kolmerattaliste mootorsõidukite teatavate osade ja omaduste põhinõuded seoses nende sõidukite tüübikinnitusega. Sellise tüübikinnituse jaoks peeti vajalikuks kehtestada ELi tasandil konkreetsed mürakatsete menetlused ja nõuded. Nüüd kavatseb Euroopa Liit hakata kohaldama UNECE eeskirja nr 41, et rahvusvahelisel tasandil kehtiksid ühised ja ühtlustatud nõuded, mis lihtsustaks rahvusvahelist kaubandust ja millega asendataks olemasolevad tüübikinnitusnõuded, mis on sätestatud direktiivi 97/24/EÜ I lisa 9. peatükis. Seeläbi saaksid Euroopa äriühingud järgida ühtainsat üleilmselt, st UNECE 1958. aasta muudetud kokkuleppe osalisriikides, tunnustatud nõuete kogumit. · Ettepaneku valdkonnas kehtivad õigusnormid Direktiivi 97/24/EÜ I lisa 9. peatükk sisaldab nõudeid kahe- ja kolmerattaliste (L-kategooria) mootorsõidukite tüübikinnituseks seoses nende lubatava mürataseme ja heitgaasisüsteemiga. · Kooskõla Euroopa Liidu muude põhimõtete ja eesmärkidega Ettepanek on kooskõlas direktiivide 2002/24/EÜ ja 97/24/EÜ eesmärkidega ning seega vastavuses ELi tervise-, ohutus- ja keskkonnakaitse eesmärkidega ja eesmärgiga liikuda mootorrattaid käsitlevate õigusnormide rahvusvahelise ühtlustamise poole. Peale selle on ettepanek kooskõlas nõukogu otsusega 97/836/EÜ selles osas, mis puudutab 1958. aasta muudetud kokkuleppe kohaldamist Euroopa Ühenduste poolt. 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED · Konsulteerimine huvitatud isikutega Komisjon konsulteeris ettepaneku väljatöötamisel sidusrühmadega ja sidusrühmade organisatsioonidega. CARS 21 protsessi raames viidi sõiduki mürataseme küsimuses läbi üldine konsultatsioon, mis hõlmas liikmesriike, sõidukitootjaid (esindusorganisatsioonid Euroopa ja riikide tasandil ning üksikud äriühingud), sõidukiosade tootjaid, transpordiorganisatsioone ja kasutajate esindajaid. Kavandatud tegutsemisviisi UNECE eeskirja nr 41 kohaldamisel tutvustatakse ka mootorsõidukite tehnilises komitees (TCMV) ning mootorrataste töörühma koosolekul. · Mõju hindamine UNECE eeskirja nr 41 kohaldamine ei nõua praegu direktiivis 97/24/EÜ sätestatud müratasemete ja/või müra piirnormide ülevaatamist. Peale selle on UNECE eeskirjas nr 41 sätestatud katsetamismeetodid oma ulatuse ja teadusliku lähenemise poolest samaväärsed direktiivi 97/24/EÜ omadega. Seepärast ei too kavandatud kohaldamisprotsess eeldatavasti Euroopa Liidule ega EMP-le kaasa ühiskondlikku, keskkondlikku ega majanduslikku mõju, kuna nii kavandatavad müra katsetamise meetodid kui ka vastavad müratasemed ja -piirnormid on üldiselt samaväärsed. Euroopa Parlamendi ja nõukogu määruse (EL) nr …/2012 (kahe-, kolme- ja neljarattaliste sõidukite kinnituse ja turujärelevalve kohta) ettepaneku[5] eelnõu raames tehti tasuvusanalüüs L-kategooria sõidukite (kahe- ja kolmerattaliste sõidukite) mürataseme ja omavolilise muutmise kohta,[6] mis näitas, et omavolilise muutmise tulemusena L-kategooria sõidukite müratase halveneb. Seoses sellega on UNECE eeskirjas nr 41 – lisaks selle samaväärsusele ELis kehtivate katsemeetodite ja müra piirnormidega – võetud kasutusele kulutõhusad omavolilist muutmist takistavad elemendid ja meetmed ning seega on eeskiri täies kooskõlas käimasoleva L-kategooria sõidukeid käsitleva seadusandliku algatusega. 3. ETTEPANEKU ÕIGUSLIK KÜLG · Kavandatud meetmete kokkuvõte Ettepanek võimaldab liidul kohaldada UNECE eeskirja nr 41 mootorrataste mürataseme kohta ning asendada ELi piirkondlikud katsenõuded ülemaailmselt ühtlustatud katsemenetluste ja ‑nõuetega. · Õiguslik alus Võttes arvesse nõukogu otsuse eesmärki ja sisu, on õiguslikuks aluseks ELi toimimise lepingu artikli 114 lõige 1 ja artikli 207 lõige 4. Nõukogu otsuse vastuvõtmisel tuleb järgida nõukogu otsuse 97/836/EÜ artikli 3 lõikes 3 sätestatud korda. · Subsidiaarsuse põhimõte Müranõuded on juba ELi tasandil ühtlustatud, kuid vastavad õigusaktid on vananenud ja vajavad nende vastuvõtmisest saadik toimunud tehnika arengu tõttu ajakohastamist. Rahvusvaheliste õigusaktide, nagu UNECE eeskirjade kohaldamisega ja nende lülitamisega ELi mootorsõidukite tüübikinnituse süsteemi saab tegeleda ainult Euroopa Liit. See hoiab ära siseturu killustumise ning lisaks tagab kogu liidus ühetaolised tervise-, ohutus- ja keskkonnanormid. Samuti kaasneb sellega mastaabisääst: tooteid saab valmistada kogu liidu ja isegi rahvusvahelise turu jaoks, ilma et neid oleks vaja kohandada igas liikmesriigis eraldi tüübikinnituse taotlemiseks. Seepärast on ettepanek kooskõlas subsidiaarsuse põhimõttega. · Proportsionaalsuse põhimõte Ettepanek on kooskõlas proportsionaalsuse põhimõttega, kuna see ei lähe kaugemale sellest, mida on vaja järgmiste eesmärkide saavutamiseks: tagada nii siseturu korralik toimimine kui ka avaliku ohutuse ja keskkonnakaitse kõrge tase. · Vahendi valik Kavandatud vahend: nõukogu otsus. Nõukogu otsust peetakse asjakohaseks, sest see on kooskõlas nõukogu otsuse 97/836/EÜ artikli 3 lõike 3 nõuetega. 4. MÕJU EELARVELE Ettepanek ei mõjuta Euroopa Liidu eelarvet. 5. TÄIENDAV TEAVE · Euroopa Majanduspiirkond Kavandatavas õigusaktis käsitletakse Euroopa Majanduspiirkonnaga seotud küsimust, mistõttu tuleks seda kohaldada ka Euroopa Majanduspiirkonnas. 2013/0159 (NLE) Ettepanek: NÕUKOGU OTSUS ÜRO Euroopa Majanduskomisjoni eeskirja nr 41 „Ühtsed sätted, mis käsitlevad mootorrataste tüübikinnitust seoses müraga” kohaldamise kohta (EMPs kohaldatav tekst) EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 114 lõiget 1 ja artikli 207 lõiget 4, võttes arvesse Euroopa Komisjoni ettepanekut, võttes arvesse Euroopa Parlamendi nõusolekut[7] ning arvestades järgmist: (1) Nõukogu 27. novembri 1997. aasta otsusega 97/836/EÜ ühines liit ÜRO Euroopa Majanduskomisjoni kokkuleppega, milles käsitletakse ratassõidukile ning sellele paigaldatavatele ja/või sellel kasutatavatele seadmetele ja osadele ühtsete tehnonõuete kehtestamist ning nende nõuete alusel väljastatud tüübikinnituste vastastikust tunnustamist (edaspidi „1958. aasta muudetud kokkulepe”)[8]. (2) ÜRO Euroopa Majanduskomisjoni (UNECE) eeskirja nr 41 „Ühtsed sätted, mis käsitlevad mootorrataste tüübikinnitust seoses müraga”[9] (edaspidi „UNECE eeskiri nr 41”) ühtlustatud nõuded on ette nähtud selleks, et kaotada tehnilised tõkked mootorisõidukikaubanduselt 1958. aasta muudetud kokkuleppe osalisriikide vahel ja tagada niisuguste sõidukite kõrge ohutus- ja kaitsetase. (3) Euroopa Parlamendi ja nõukogu 18. märtsi 2002. aasta direktiiv 2002/24/EÜ kahe- või kolmerattaliste mootorsõidukite tüübikinnituse kohta, millega tunnistatakse kehtetuks nõukogu direktiiv 92/61/EMÜ,[10] ning Euroopa Parlamendi ja nõukogu 17. juuni 1997. aasta direktiiv 97/24/EÜ kahe- või kolmerattaliste mootorsõidukite teatavate osade ja omaduste kohta[11] ja selle rakendusmeetmed näevad ette kahe- ja kolmerattalistele mootorsõidukitele lubatud müratasemete, heitgaasisüsteemide ja katsemenetluste kehtestamise. (4) Direktiivi 97/24/EÜ I lisa 9. peatükk sisaldab nõudeid L-kategooria mootorsõidukite tüübikinnituseks seoses nende lubatava mürataseme ja heitgaasisüsteemiga. Sõidukite L-kategooriasse kuuluvad sellised kergesõidukid nagu mootoriga jalgrattad, kahe- ja kolmerattalised mopeedid, külgkorviga ning külgkorvita mootorrattad ning kolme- ja neljarattalised sõidukid. (5) 1958. aasta muudetud kokkuleppega ühinemise kuupäeval ühines Euroopa Liit teatavate otsuse 97/836/EÜ II lisas loetletud UNECE eeskirjadega; selles loetelus ei ole UNECE eeskirja nr 41. (6) Nagu on sätestatud otsuse 97/836/EÜ artikli 3 lõikes 3 ning vastavalt 1958. aasta muudetud kokkuleppe artikli 1 lõikele 7, võib liit otsustada kohaldada üht, mõningaid või kõiki UNECE eeskirju, millega ta ei ühinenud sel ajal, kui ta ühines 1958. aasta muudetud kokkuleppega. Sellekohase otsuse peaks vastu võtma nõukogu, kui ta on saanud Euroopa Parlamendilt nõusoleku. (7) Nüüd on Euroopa Liidul asjakohane kohaldada UNECE eeskirja nr 41, et rahvusvahelisel tasandil kehtiksid ühised ja ühtlustatud nõuded, mis lihtsustaksid rahvusvahelist kaubandust ja millega asendataks olemasolevad tüübikinnitusnõuded, mis on sätestatud direktiivi 97/24/EÜ I lisa 9. peatükis. Seeläbi saaksid Euroopa äriühingud järgida ühtainsat nõuete kogumit, mis on tunnustatud üleilmselt, eelkõige UNECE 1958. aasta muudetud kokkuleppe osalisriikides, ON VASTU VÕTNUD KÄESOLEVA OTSUSE: Artikkel 1 Euroopa Liit kohaldab ÜRO Euroopa Majanduskomisjoni eeskirja nr 41 „Ühtsed sätted, mis käsitlevad mootorrataste tüübikinnitust seoses müraga”. Artikkel 2 Käesolev otsus jõustub järgmisel päeval pärast selle avaldamist Euroopa Liidu Teatajas. Artikkel 3 Komisjon teavitab käesolevast otsusest Ühinenud Rahvaste Organisatsiooni peasekretäri. Brüssel, Nõukogu nimel eesistuja [1] EÜT L 346, 17.12.1997, lk 78. [2] UNECE dokument /TRANS/WP.29/2011/62 ning ELT L 317, 14.11.2012, lk 1. [3] EÜT L 124, 9.5.2002, lk 1. [4] EÜT L 226, 18.8.1997, lk 1. [5] KOM(2010) 542 lõplik. [6] Aruanne viibib, kuni komisjon selle üle vaatab ja vastu võtab. [7] Nõusolek ... . [8] EÜT L 346, 17.12.1997, lk 78. [9] ELT L 317, 14.11.2012, lk 1. [10] EÜT L 124, 9.5.2002, lk 1. [11] EÜT L 226, 18.8.1997, lk 1.